Karsten Lauritzen (V), 2013-04-09:
Tak for det, formand.
Vi behandler i dag et forslag om at ophæve den særlov, som blev vedtaget i 1989 med det formål at muliggøre Christianias fortsatte anvendelse af området i overensstemmelse med miljøministerens planlægning.
Christianialoven fra 1989 indebar, at den almindelige lovgivning på en række om råder, herunder på byggeområdet, blev sat ud af kraft for Christianiaområdet og altså administreret i en særlov.
Loven blev så ændret i 2004 med det formål at Christianiaområdet skulle udvikles som et åbent, rekreativt og bæredygtigt kvarter i København.
Det kan man så diskutere om er sket, men det var baggrunden bag ændringen i 2004.
Som led heri skulle der ske en ændring af ejerskabet til området.
Det var endvidere hensigten, at der ikke fremadrettet skulle være en særlov for området.
Derfor er der også indsat en revisionsbestemmelse i loven med det formål, at særloven for Christianiaområdet senere skulle ophæves, når grundlaget for den tilsigtede udviklingsproces var forankret andetsteds, altså en normalisering af området.
Siden 2004 er der jo sket det, at der er blevet lavet en aftale mellem staten og den her fond, Fonden Fristaden Christiania, hvor fonden har fået det, man i Jylland nok ville kalde et rigtig godt tilbud om at overtage en del af området på meget, meget lukrative vilkår – og vi hjalp dem endda med finansieringen og andet.
Modydelsen for det skulle jo også være, at Christiania stille og roligt blev normaliseret.
Det skulle være almindelig lovgivning, der på sigt skulle gælde.
Det ulovlige byggeri i fristaden skulle normaliseres, i det omfang det var aftalt.
Siden er der jo så sket det, at vi har overholdt vores del af aftalen til punkt og prikke, men det kniber gevaldigt for fonden og for christianitterne med at overholde deres del af aftalen.
Det er sådan, som det også står i lovforslaget, at siden man indgik aftalen i juni måned sidste år, er der faktisk kommet op til 20 nye sager om ulovligt byggeri på Christiania.
Jeg er i den situation, at jeg en gang imellem løber lidt rundtom i København, og jeg løber også en gang imellem rundt på voldene på Christiania.
Der kan man jo se – og det kan være en opfordring til regeringen, der gerne vil skabe vækst, selv om det måske ikke er den rigtige måde – at der bliver bygget derude på livet løs.
Der er tale om et egentligt byggeboom.
Der er også godt gang i hashhandelen og -salget.
Det er så en anden sag, men dog stadig væk tankevækkende, for hash er jo hverken lovligt at sælge eller indtage i Danmark.
Men der bliver bygget på livet løs, og det på trods af at christianitterne og fonden har lovet noget helt andet.
Så må man jo som politiker vælge, om man vil acceptere det, se igennem fingre med det, eller om man lige vil vælge at tænke sig en smule om, med hensyn til om det her nu er det rigtige signal at sende.
I Venstre har vi på nuværende tidspunkt ikke noget grundlag for at støtte det lovforslag, der ligger.
Vi vil godt være med til at give christianitterne og den aftale, man har lavet, lang snor, men vi vil ikke være med til, at man – samtidig med at vi overholder en aftale til punkt og prikke – ude på Christiania fuldstændig ignorerer det, man har aftalt, og bare bygger videre på det fredede fæstningsanlæg.
Vi vil ikke som regeringen være med til at føre bekvemmelighedspolitik.
Det ville måske være det letteste.
Så overlader man sagerne til Københavns Kommune alene.
Det synes vi ikke kan være fair over for Københavns Kommune, som de også påpeger i deres høringssvar.
Der må det også være sådan, at almindelig lovgivning gælder for christianitterne.
I hvert fald skal være sådan, at tingene bevæger sig i retning af en normalisering i stedet for i en retning af en fortsat unormal retstilstand på Christiania med mere og mere ulovligt byggeri.
Så i Venstre kan vi ikke støtte det lovforslag, der ligger her, på det nuværende grundlag.
Vi kan ikke støtte et forslag om at ophæve særlovgivningen for Christiania, før betingelserne i den aftale, vi har lavet, er overholdt og antallet af ulovlige byggerier er på vej ned og der er lavet en aftale om, hvordan man får stoppet det ulovlige byggeri i de sager, der er.
En aftale må være en aftale.
Sådan er det i Jylland, hvor jeg kommer fra, sådan er det normalt, når man laver en aftale med Venstre, og sådan skal det også være, når man laver en aftale med christianitterne.